Κώστας Μουρσελάς

Ο Κώστας Μουρσελάς (Ιανουάριος 1932 – 15 Ιουλίου 2017) ήταν Έλληνας συγγραφέας.

Βιογραφία
Γεννήθηκε στον Πειραιά τον Ιανουάριο του 1930. Ήταν πτυχιούχος της Νομικής Σχολής του Πανεπιστημίου Αθηνών. Αρχικά εργάσθηκε ως δικηγόρος. Το 1959 διορίστηκε υπάλληλος στο Γενικό Λογιστήριο του Κράτους μέχρι το 1969, οπότε και απολύθηκε από το χουντικό καθεστώς. Από τότε άρχισε ν' ασχολείται αποκλειστικά με την πεζογραφία και τη συγγραφή θεατρικών έργων και σεναρίων τηλεοπτικών παραγωγών πολλά από τα οποία ανέβηκαν στο θέατρο " ή εκδόθηκαν σε βιβλία όπως: «Ω! τι κόσμος μπαμπά», «Ενυδρείο», «Οι φίλοι», «Η κυρία δεν πενθεί», «Το αυτί του Αλέξανδρου», «Σιγά η πατρίδα κοιμάται», «Το μαχαίρι στο κόκαλο», «Άνθρωποι και άλογα», η σατιρική σειρά «Εκείνος και... εκείνος», «Εφημερεύομεν», «Εθνική κωμωδία», «Επικίνδυνο φορτίο», «Βαμμένα κόκκινα μαλλιά», που είχαν μεγάλες επιτυχίες, καθώς και 130 θεατρικά μονόπρακτα. 

Το βιβλίο του «Βαμμένα κόκκινα μαλλιά» που πρωτοκυκλοφόρησε το 1989 έχει μεταφραστεί στην αγγλική, γαλλική, γερμανική, εβραϊκή και τουρκική γλώσσα. Το μυθιστόρημά του «Κλειστόν λόγω μελαγχολίας» έχει μεταφραστεί στην τουρκική. Τελευταίο του βιβλίο ήταν το "Ο πόθος καίει τα σωθικά" (2004).

Ο  Κώστας Μουρσελάς ήταν τακτικό μέλος της Εταιρίας Ελλήνων Θεατρικών Συγγραφέων και έκτακτο μέλος της Γαλλικής Εταιρίας Θεατρικών Συγγραφέων.  Πολλά από τα έργα του παίχτηκαν από θιάσους του Ελεύθερου θεάτρου, από το Εθνικό Θέατρο, από το Θέατρο Τέχνης «Κάρολος Κουν», από το Κρατικό Θέατρο Βορείου Ελλάδος, από Δημοτικά θέατρα, καθώς και από θιάσους του εξωτερικού. 

Στο πλατύ κοινό έγινε γνωστός από τις τηλεοπτικές παρουσιάσεις των έργων του και από την σατιρική σειρά ¨Εκείνος και ... εκείνος¨ με πρωταγωνιστές τον Βασίλη Διαμαντόπουλο και τον Γιώργο Μιχαλακόπουλο. Είχε γράψει ακόμη, αισθητικά δοκίμια και πολλές επιφυλλίδες  στην εφημερίδα Νέα και στην στήλη κουβεντιάζοντας. 

Ο Κώστας Μουρσελάς πέθανε στις 15 Ιουλίου 2017.

Τα θεατρικά έργα του Κώστα Μουρσελά
Θα εμφανισθεί στο θέατρο με το μονόπρακτο Άνθρωποι και άλογα το 1962 - 1963 στο θίασο Δωδεκάτη Αυλαία υιοθετώντας τον προβληματισμό του θεάτρου του παραλόγου. Ακολουθεί το 1966 - 1967 το Η Κυρία δεν πενθεί από το Πειραματικό Θέατρο Μαριέττας Ριάλδη ενώ το 1970 - 1971 από τον θίασο Ληναίου - Φωτίου αναβαίνει το έργο του Επικίνδυνο φορτίο. Η σειρά των μονόπρακτων Εκείνος κι εκείνος (1972) παρουσιάζεται στην περίοδο της δικτατορίας από την τηλεόραση βασίζεται στην χρήση του μοντέλου του ντουέτου των σοφών αλητών. Το 1973 - 1974 το Θέατρο Σάτιρας των Διαμαντόπουλου - Μιχαλακόπουλου θα ανεβάσει τη επιθεώρηση του Μουρσελά Ω! Τι κόσμος, μπαμπά! και το καλοκαίρι του 1974 ο Θίασος Σμαρούλας Γιούλη την επιθεώρηση των Μουρσελά - Μποστ - Σκούρτη Εθνική... Κωμωδία. Πειραματικό χαρακτήρα εχει το έργο του Το αυτί του Αλέξανδρου (1974 - 1975 / Θίασος Ρηγόπουλου - Αναλυτή) με στοιχεία από την ελαφρά γαλλικίζουσα με δάνεια αστικά στοιχεία κομεντί. Ακολουθούν στο Θέατρο Τέχνης «Κάρολος Κουν» το 1978 - 1979 η σπονδυλωτή σάτιρα των Ευθυμιάδη - Μουρσελά - Σιμιτζή - Σκούρτη Πού πάει το λεωφορείο και το 1979 - 1980 το έργο του Οι φίλοι. Το 1980 παίζεται από το Εθνικό Θέατρο το Ενυδρείο και το 1986 από τον θίασο «Μάσκες» το Μαχαίρι στο κόκκαλο

Κατάλογος ελληνικών θεατρικών παραστάσεων που βασίζονται σε έργα του Κ. Μουρσελά.

Πηγές

Βιβλιογραφία
 Γιώργος Πεφάνης: "Το θέατρο του Κώστα Μουρσελά", Φιλολογική, 66 (1999), σσ. 33-41
 Πλάτων Μαυρομούστακος: «Ο θεατρικός κόσμος του Κώστα Μουρσελά», στο: του ιδίου, Σχεδιάσματα Ανάγνωσης, εκδ. Καστανιώτης, Αθήνα, 2006, σσ. 253-261

Εξωτερικοί σύνδεσμοι 
 

Έλληνες θεατρικοί συγγραφείς
Νεοέλληνες λογοτέχνες